Dis mos maklik om 'n dominee te wees! - 'N GEMEENTE IN AFRIKA VIR DIE HELE WÊRELD
Dis mos maklik om 'n dominee te wees!
Toe het ek die Here hoor vra: "Wie kan Ek stuur? Wie sal ons boodskapper wees?" Ek het geantwoord: "Hier is ek! Stuur my!" - Jesaja 6:8
Die ander dag drink ek en pel 'n koffie. "Dis seker moeilik om 'n dominee te wees..." Hy is reg. Dis moeilik. Daar is nie 'n dag wat verby gaan wat daar nie 'n uitdaging of twee is nie.
Moeilik en sleg is ook nie dieselfde nie. Dus is dit soms moeilik, maar nooit sleg nie. Sy kommentaar was sensitief, maar soms is daar mense wat dink dat dit maklik is.
Het jy al ooit gehelp om iemand se lyk te dra van 'n tweede vloer woonstel gebou af? Probeer jy daagliks sin maak van mense se diepste wroeginge en gesprekke oor God?
Die realitiet is dat alhoewel daardie (meestal) daaglikse uitdagings 'n waarskynliklikheid van moeilikheid het, is dit steeds nie die moeilikste deel van dominee wees nie.
Die moeilikste deel van dominee wees is iets heeltemal anders. Dis daardie oomblik wanneer God jou in die stilte roep. Net soos Hy vir Jesaja geroep het in hierdie teksvers hierbo. En dan is Hy nog vriendelik genoeg om te vra.
In hierdie teks roep God vir Jesaja. Dis net Hy en Jesaja (en die engele). Jesaja kon 'ja' antwoord en 'nee' gaan doen. Jesus vertel 'n soortgelyke gelykenis in die Nuwe Testament. Niemand sou weet nie. Dis tussen hom en God.
Amper soos die tannie van Zimbabwe wat tafeldoeke by ons huis kom verkoop. Niemand gaan weet as God vir my sê dat ek haar moet ondersteun nie.
Miskien is hierdie voorbeeld nie heeltemal in die kol nie, maar jy weet waarvan ek praat. Dis moeilik om te gaan om 'n verskil te maak as niemand anders weet jy is gestuur nie.
Daarom is sekere moeilike dinge makliker om te doen as dominee, want dit moet gedoen word. Begrafnisse moet gedoen word wanneer iemand sterf. Selfs al is dit in baie moeilike omstandighede moet jy op daardie kansel klim en probeer troos en versterk.
Maar dis nie die moeilikste nie.
Die moeilikste is om te doen wat Jesaja doen in hierdie teksvers. Dis om te sê 'Hier is ek, kies my.'